Benny Engelbrecht (S), 2026-02-26:
Vi skal nu vedtage et væsentligt forslag i forhold til de stigende fødevarepriser, som vi har set i den forgangne periode.
Der har været meget debat om dette, og der var også lidt debat til andenbehandlingen.
Jeg kan forstå, at alle ordførere, eller i hvert fald mere eller mindre alle ordførere, har indikeret, at de vil gå på her til tredjebehandlingen.
Derfor vil jeg ikke stå og vente på, at andre går på, men tage den up front – også for selvfølgelig at give mulighed for, at man kan få afklaret eventuelle spørgsmål her fra min side.
Jeg synes bare, at det er væsentligt i denne her sammenhæng at fremhæve et par enkelte elementer, nemlig ikke mindst det, at der jo er ganske mange borgere, for hvem det opleves som en reel hjælp.
Til det må jeg blot fremhæve det ganske enkle, at det jo ikke er sådan, at fødevarepriserne er steget lige på den korte bane, men til gengæld har folk haft et væsentligt udgiftstræk i en længere periode.
Derfor er det slet ikke usandsynligt, at der er folk, der eksempelvis har brugt det absolut sidste, der er i deres opsparing.
Og derfor er den hjælp, som kommer her, jo selvfølgelig også en mulighed for, at man eventuelt har lidt til den situation, der måtte opstå, hvis der er en uventet omkostning.
Det her er ikke – som man kender det fra USA – food stamps eller en fødevareuddeling eller et eller andet.
Det her er penge, som man jo i sidste ende selv må bestemme hvordan man anvender.
Det ene valg er, at man kan vælge at frasige sig at få udbetalingen.
Det andet er, at man kan vælge, når udbetalingen er foretaget, at sende den tilbage.
Og det tredje er, at man jo kan vælge at anvende pengene på den måde, at man giver dem til et velgørende formål, hvis man er i en situation, hvor man ikke selv synes, man har behov for dem.
Bare for for en god ordens skyld at være helt sikker på, at alle ved, hvem det er, der er beløbsmodtagere, så synes jeg lige, jeg vil benytte mig af lejligheden her ved tredjebehandlingen til at ridse op, hvem det er.
Først og fremmest er det selvfølgelig en stor gruppe af folkepensionister.
Her er det personer, som har en registreret likvid formue på 350.000 kr. eller derunder, der er omfattet.
Derudover er der en lang række ydelsesmodtagere.
Det er f.eks. modtagere af kontanthjælp, førtidspension, efterløn, tidlig pension – det er det, der også er kendt som Arnepensionen – seniorpension, fleksydelse, ressourceforløbsydelse under ressourceforløb, ressourceforløbsydelse under jobafklaringsforløb, arbejdsløshedsdagpenge, sygedagpenge fra kommunen og Søfartsstyrelsen og barselsdagpenge m.v. fra Udbetaling Danmark eller Søfartsstyrelsen.
Det er personer på kompensationsordning efter § 8 i lov om seniorjob.
Det er modtagere af fleksløntilskud, ledighedsydelse og revalidering, inklusive forrevalidering.
Desuden er det sådan, at der er en gruppe af studerende, som er modtagere af su med udeboende sats eller slutlån, og modtagere af andre skole- og uddannelsesydelser, som også vil modtage en fødevarecheck, og så ikke mindst, som det også er fremgået tidligere i debatten her under andenbehandlingen, er det altså også sådan, at lærlinge bliver omfattet.
Endelig er det også sådan, at det i gruppen af forældre er på personlig indkomst, man beregner, og hvis man er omfattet af at modtage børne- og ungeydelse og har en personlig indkomst under 498.200 kr., vil man også være berettiget til at modtage en fødevarecheck.
I medierne har der selvfølgelig især været et vist fokus på de kritikpunkter, der har været fremført, også i den debat, der har været her i lovbehandlingen, og derfor kommer jeg blot med den stilfærdige opfordring herfra, at hvis der er nogle, der sidder derude og overvejer, om de selv tilhører gruppen af personer, som kan modtage en fødevarecheck, har mit parti på vores hjemmeside lavet en lille beregner, hvor man kan slå op, om man er omfattet af det.
Det er en lille service til borgerne.
Med de ord vil jeg blot konkludere, at Socialdemokratiet naturligvis støtter forslaget.